b'\n_START_ARTICLE_\nSIBO\n_START_SECTION_\nBakgrunn\n_START_PARAGRAPH_\nMilit\xc3\xa6re styrker ender opp med \xc3\xa5 sl\xc3\xa5ss i byer av forskjellige \xc3\xa5rsaker. En er at byer historisk sett ligger ved strategiske punkter. Noen ganger har dette kommersielle \xc3\xa5rsaker, som n\xc3\xa5r en by blir anlagt ved en naturlig havn, og noen ganger har en by vokst opp rundt en milit\xc3\xa6r installasjon ved et strategisk viktig punkt._NEWLINE_En annen \xc3\xa5rsak er at byer har viktig politisk, sosial og kulturell symbolverdi. Den ene eller den andre siden i en konflikt kan se det \xc3\xa5 holde byen som viktig for de mer h\xc3\xb8yereliggende m\xc3\xa5lene sine. Et eksempel er Stalingrad under andre verdenskrig, som var viktigere symbolsk enn strategisk, nettopp fordi byen var oppkalt etter den sovjetiske lederen._NEWLINE_Byer inneholder ogs\xc3\xa5 makt- og administrasjonssenter. \xc3\x85 erobre eller forsvare disse kan v\xc3\xa6re viktig. Et eksempel er det tyske angrepet p\xc3\xa5 Norge, hvor de fors\xc3\xb8kte et overraskelsesangrep mot Oslo for \xc3\xa5 ta kongen og Stortinget.\n_START_SECTION_\nHistorie\n_START_PARAGRAPH_\nAllerede den kinesiske milit\xc3\xa6ranalytikeren Sun Tzu skrev rundt 500-tallet f.Kr. om vanskelighetene med \xc3\xa5 angripe og ta forsvarte byer, og r\xc3\xa5det leserne av hans storverk Krigskunsten til \xc3\xa5 anse strid om forsvarte byer som den laveste form for krigf\xc3\xb8ring._NEWLINE_I Kina p\xc3\xa5 100-tallet, flere hundre \xc3\xa5r etter Sun Tzu, ble byer n\xc3\xb8kkelm\xc3\xa5l i krigf\xc3\xb8ringen. I Europa ble det slik i middelalderen. Fra tidlige tider hadde innbyggere i byer innsett at \xc3\xa5 bygge en bymur hadde to fordeler: Man kunne skattlegge de som passerte inn og ut gjennom byportene, og man kunne med et beskjedent antall soldater forsvare seg mot fiender. Befestede byer hadde overtaket p\xc3\xa5 beleirende feltstyrker helt til kruttet og innf\xc3\xb8ringen av mobilt artilleri p\xc3\xa5virket krigf\xc3\xb8ringen p\xc3\xa5 1400-tallet. I mellomtiden hadde man en periode med stadig mer avanserte beleiringer._NEWLINE_En h\xc3\xa6r i middelalderen hadde ikke mobilitet nok til \xc3\xa5 foreta et overraskelsesangrep p\xc3\xa5 en fiendtlig by, og m\xc3\xa5tte ofte beleire byen f\xc3\xb8rst. Utfallet av en beleiring var noen ganger kamp i selve byen. _NEWLINE_Eksempler p\xc3\xa5 overraskelsesangrep i senere tider var i 1597, da spanske styrker inntok den franske byen Amiens med list. En liten gruppe spanske soldater kledde seg ut som b\xc3\xb8nder og gikk fram til byportene. Der lot de som om vognen deres fikk \xc3\xb8delagt hjulet, og i forvirringen som fulgte stormet de og erobret porten. Et annet eksempel var i 1702, da \xc3\xb8sterrikske soldater erobret byen Cremona nord i Italia. Byen var da under spansk styre. \xc3\x98sterrikske elitestyrker infiltrerte byen gjennom en akvedukt._NEWLINE_Et vanlig utfall av at byer ble stormet etter beleiringer var at angriperne begikk overgrep mot sivilbefolkningen. Dette var spesielt hvis beleiringen hadde v\xc3\xa6rt lang, de var udisiplinerte eller motivert av hat til fienden. Erobringen av Magdeburg under tredve\xc3\xa5rskrigen er et eksempel. I mars 1631 erobret katolske styrker under grev Johann Tserclaes Tilly byen etter en to m\xc3\xa5neders lang beleiring. Angriperne hadde pr\xc3\xb8vd et desperat angrep p\xc3\xa5 byen, da de sultet og ventet at en svensk h\xc3\xa6r snart ville ankomme som forsterkninger til forsvarerne. Etter et hardt to timer langt angrep inntok Tillys styrker byen, hvorp\xc3\xa5 han mistet kontrollen og tre dager med plyndring og slakt fulgte. Byen ble brent til grunnen, og estimater av sivile tap varierer mellom 20 og 40\xc2\xa0000._NEWLINE_Etter hvert som artilleriet ble bedre ble murer upraktiske. Kampene flyttet seg da ofte inn i bebygde omr\xc3\xa5der allerede fra starten av. Hurtigskytende skytev\xc3\xa5pen gjorde da enhver bygning til en mulig befestning. Utviklingen og de stadig st\xc3\xb8rre byene har gjort en moderne by, med sine solide bygninger, til et slagfelt best\xc3\xa5ende av hundrevis sm\xc3\xa5 befestninger som kan gi hverandre gjensidig st\xc3\xb8tte.\n_START_SECTION_\nSIBO i praksis\n_START_PARAGRAPH_\nKrigf\xc3\xb8ring i bebygd omr\xc3\xa5de er forskjellige fra krigf\xc3\xb8ring i \xc3\xa5pne landskap. Faktorer som gj\xc3\xb8r SIBO vanskelig inkluderer sivilister p\xc3\xa5 slagmarken, korte skuddhold og mange dekningsrom, vanskeligheter med luftst\xc3\xb8tte og legale begrensninger ovenfor sykehus, religi\xc3\xb8se og kulturelle institusjoner._NEWLINE_Sivile i krigssonen er beskyttet av forskjellig internasjonale konvensjoner. If\xc3\xb8lge Haag-konvensjonen artikler 25-27 er det ikke lov \xc3\xa5 bombe eller angripe bygninger som ikke er forsvart; angriperen skal gj\xc3\xb8re sitt ytterste for \xc3\xa5 varsle de lokale myndighetene f\xc3\xb8r et angrep; angriperen skal gj\xc3\xb8re sitt ytterste for \xc3\xa5 spare gjenstander eller steder knyttet til religion, kunst, vitenskap, veldedig arbeid, sykehus og steder hvor syke og s\xc3\xa5rede samles, s\xc3\xa5 fremt disse er godt merket og ikke brukes for milit\xc3\xa6re form\xc3\xa5l._NEWLINE_Bebygde omr\xc3\xa5der inneholder mange gode dekningsrom og korte skuddhold. En underlegen forsvarer vil ofte trekke mot bebygde omr\xc3\xa5der for \xc3\xa5 benytte dette til sin fordel. Den kompliserte topografien i byen gj\xc3\xb8r at skarpskyttere kan finne gode plasser \xc3\xa5 skyte fra, b\xc3\xa5de med hensyn p\xc3\xa5 skjul, dekning, observasjon og r\xc3\xb8mningsveier. Soldater med panservernv\xc3\xa5pen kan finne h\xc3\xb8ye punkter hvor pansrede kj\xc3\xb8ret\xc3\xb8yer kan beskytes ovenfra. Dette har de to fordelene at panseret som regel er tynt opp\xc3\xa5 kj\xc3\xb8ret\xc3\xb8yer og at v\xc3\xa5pnene ikke kan heves h\xc3\xb8yt nok til \xc3\xa5 skyte nesten rett opp. Mangelen p\xc3\xa5 framrykningsveier gj\xc3\xb8r at feller kan settes opp og landminer plasseres ut med god effekt._NEWLINE_Det er ogs\xc3\xa5 vanskelig \xc3\xa5 bruke luftst\xc3\xb8tte effektivt i bebygde omr\xc3\xa5der. H\xc3\xb8ye bygninger og kabler er i veien og det er masser av dekningsrom for luftvern._NEWLINE_Samband er ogs\xc3\xa5 vanskelig for den angripende part. Angriperen m\xc3\xa5 n\xc3\xb8dvendigvis bruke radio, da han beveger seg framover. Bygninger i veien vil skape problemer med \xc3\xa5 skygge for eller reflektere radiosignalene. Forsvareren, derimot, har muligheten til \xc3\xa5 bruke byens eksisterende sambandsnett, eller trekke egen telefonkabel for \xc3\xa5 bruke felttelefoner. Et eksempel p\xc3\xa5 dette er da vestallierte styrker begynte \xc3\xa5 krysse grensene til Tyskland under andre verdenskrig. Der de f\xc3\xb8r hadde f\xc3\xa5tt god etterretning fra Ultra, som snappet opp og dekrypterte tysk radiosamband, fikk de n\xc3\xa5 nesten ingenting, da tyske styrker brukte eksisterende telegraf- og telefonsamband.\n_START_SECTION_\nEt eksempel: Groznyj 1994\xe2\x80\x9395\n_START_PARAGRAPH_\n11. desember 1994 rykket russiske styrker inn i Tsjetsjenia for \xc3\xa5 sl\xc3\xa5 ned intern uro, avv\xc3\xa6pne irregul\xc3\xa6re styrker og gjeninnsette russisk-vennlig styre. Tidligere sovjetisk flyv\xc3\xa5pengeneral Dzjokhar Dudajev hadde tatt kontrollen over hovedstaden, og krevd uavhengighet for republikken. Den legale basisen for russisk intervensjon var den russiske grunnlovens artikkel 88._NEWLINE_Russiske styrker var satt sammen av styrker fra innenriksministeriet og h\xc3\xa6ren. Avdelingene ble satt sammen p\xc3\xa5 kort varsel, og hadde ikke hatt tid til \xc3\xa5 trene sammen. Den opprinnelige planen til russerne var \xc3\xa5 rykke inn i landet, erobre hovedstaden Groznyj og sikre seg spesielt presidentpalasset og radio- og TV-stasjoner og til slutt stabilisere regionen og avv\xc3\xa6pne alle styrker som ikke var under kontroll av regjeringen._NEWLINE_Russiske estimater av tsjetsjensk styrke i byen var 10\xc2\xa0000, men visepresidenten Yanderbaiyev estimerte de til 4-5\xc2\xa0000. Antallet er alts\xc3\xa5 usikkert. Styrkene besto av alt fra helt utrente rekrutter til erfarne tidligere sovjetoffiserer. Russerne oppga sine egne styrker til \xc3\xa5 v\xc3\xa6re nesten 24\xc2\xa0000 mann, av disse var 19\xc2\xa0000 fra de v\xc3\xa6pnede styrker og 4\xc2\xa0700 fra innenriksministeriet. H\xc3\xa6rstyrkene besto av 34 bataljoner, blant annet 5 motoriserte, to panserbataljoner og syv luftmobile. Samlet utstyr var blant annet 90 helikoptre, 80 stridsvogner, 208 BMP-2 og 182 artilleriskyts. Kvaliteten p\xc3\xa5 styrkene gikk fra de erfarne luftmobile ned til helt \xc2\xabgr\xc3\xb8nne\xc2\xbb utrente vernepliktige._NEWLINE_Den russiske planen i Groznyj var f\xc3\xb8rst \xc3\xa5 isolere byen i to ringer. Den innerste ringen skulle v\xc3\xa6re forsvarets ansvar, mens den ytterste ringen skulle v\xc3\xa6re innenriksministeriets ansvar. De milit\xc3\xa6re styrkene skulle s\xc3\xa5 rykke inn i byen langs seks akser. Russerne mente at de tsjetsjenske styrkene i byen hadde forberedt tre ringer med forsvarsverker._NEWLINE_De russiske styrkene utgrupperte mot slutten av desember. Allerede i omringningsoperasjonen ble det forsinkelser, og spesielt forsinket ble styrkene som skulle holde s\xc3\xb8rsiden av byen. Resultatet ble at flyktninger str\xc3\xb8mmet ut s\xc3\xb8rover, og tsjetsjenske forsyninger og forsterkninger kom inn i byen samme vei._NEWLINE_26. desember ga russiske myndigheter klarsignal for angrepet. De trodde mesteparten av Dudajevs styrker befant seg i byen. Regul\xc3\xa6re h\xc3\xa6rstyrker skulle trenge inn i kolonner langs fire akser, og da de kom inn i byen skulle de koordinere med troppene fra utenriksdepartementet, det f\xc3\xb8derale sikkerhetsbyr\xc3\xa5et og spesialstyrker. Teiggrensene mellom styrkene var langs jernbanen, elva og en stor gate. Styrkene som rykket inn fra \xc3\xb8st og vest skulle ta n\xc3\xb8kkelposisjoner og senere presidentpalasset. Styrkene fra nord\xc3\xb8st og nord skulle avskj\xc3\xa6re tsjetsjenske forsterkninger og blokkere fiendtlige bevegelser._NEWLINE_Da angrepet skulle begynne 31. desember var kolonnen fra vest fremdeles ikke p\xc3\xa5 plass. Dette \xc3\xb8dela timingen allerede fra utgangspunktet. Kolonnen fra nord kj\xc3\xb8rte inn i et tsjetsjensk bakholdsangrep. De hadde lite infanteri, og stridsvognene deres ble beskutt fra vinduer og hustak og satt i brann. Den kraftige motstanden overrasket sjefen deres, og angrepet stoppet opp._NEWLINE_Den vestlige kolonnen kom etter hvert inn i byen, men m\xc3\xb8tte ingen motstand. De skulle opprinnelig rykke fram og holde en posisjon, men rapporterte til det russiske hovedkvarteret at de p\xc3\xa5 grunn av lite motstand kunne rykke fram til neste m\xc3\xa5l. Tilsynelatende uten \xc3\xa5 vite om situasjonen for den nordre kolonnen rykket de inn \xc2\xabsom p\xc3\xa5 parade\xc2\xbb, if\xc3\xb8lge \xc3\xb8yenvitner. Dudajevs begrensede styrker var p\xc3\xa5 det tidspunktet opptatt nord i byen, og kolonnen fra vest kom helt fram til jernbanestasjonen, som skulle v\xc3\xa6re m\xc3\xb8tepunktet for alle styrkene. Siden de hadde m\xc3\xb8tt s\xc3\xa5 lite motstand parkerte de kj\xc3\xb8ret\xc3\xb8yene p\xc3\xa5 utsiden av jernbanestasjonen med bare en symbolsk vakt, og rykket i fordragelighet inn i selve bygningen. Like etterp\xc3\xa5 hadde Tsjetsjenske styrker fra angrepet i nord trukket seg tilbake inn i bykjernen og omringet jernbanestasjonen. Et overraskelsesangrep satte russerne kraftig p\xc3\xa5 defensiven. RPG-7-skyttere skj\xc3\xb8t i stykker et stort antall pansrede kj\xc3\xb8ret\xc3\xb8yer p\xc3\xa5 utsiden av jernbanestasjonen, og etter hvert som kampene utviklet seg begynte russerne, beleiret inne p\xc3\xa5 stasjonen, \xc3\xa5 f\xc3\xa5 d\xc3\xa5rlig med ammunisjon. En unnsetningsstyrke ble beordret inn, men nektet \xc3\xa5 bevege seg inn i byen siden m\xc3\xb8rket falt p\xc3\xa5._NEWLINE_De forventede Tsjetsjenske forsvarsverkene hadde helt klart ikke eksistert. Det tsjetsjenske operasjonsm\xc3\xb8nsteret gikk ut p\xc3\xa5 at sm\xc3\xa5 mobile grupper p\xc3\xa5 10-12 mann, en med granatkaster, to skarpskyttere og resten med automatv\xc3\xa5pen, opererte ganske uavhengig, men i radiokontakt med hovedkvarteret. De benyttet sin overlegne kunnskap om byen til \xc3\xa5 forflytte seg mellom russiske styrker, og klarte ofte \xc3\xa5 provosere russiske avdelinger til \xc3\xa5 skyte p\xc3\xa5 hverandre ved \xc3\xa5 legge seg mellom de og skyte p\xc3\xa5 begge avdelingene f\xc3\xb8r de trakk seg ut._NEWLINE_Tsjetsjenske bakhold fulgte et m\xc3\xb8nster med grupper p\xc3\xa5 25 mann. Gruppene besto av tre lag med to tunge mitralj\xc3\xb8ser, to med panservernv\xc3\xa5pen, en skarpskytter og tre gev\xc3\xa6rmenn. Tre av disse gruppene, st\xc3\xb8ttet av to 82 mm bombekastere satte opp bakhold som en 75 manns avdeling. Tre av lagene satte seg opp langs en framrykningsvei, i nedre etasjer for \xc3\xa5 unng\xc3\xa5 artilleriild. Resten av styrken blokkerte for forsterkninger til avdelingen som var i bakhold. Russisk mottrekk mot denne taktikken var \xc3\xa5 legge ned artilleriild langs framrykningsakser._NEWLINE_I begynnelsen av januar brakte oppr\xc3\xb8rerne de russiske styrken til stillstand i byen. Senere artikler av russiske offiserer i fagtidsskrifter la mye av skylden p\xc3\xa5 d\xc3\xa5rlig oppl\xc3\xa6ring og hastig sammensatte avdelinger. Den milit\xc3\xa6re og sivile etterretningen ble ogs\xc3\xa5 beskyldt for \xc3\xa5 ha v\xc3\xa6rt for d\xc3\xa5rlig._NEWLINE_De to sidenes h\xc3\xa5ndtering av mediene var ogs\xc3\xa5 dramatisk forskjellig. Russerne nektet reportere tilgang til russiske soldater, mens Dudajev inviterte journalister inn for \xc3\xa5 vise de rundt og fortelle sin versjon av historien. Mediabildet ble da kraftig farvet av den ene versjonen journalistene kunne forholde seg til._NEWLINE_Rundt 7. og 8. januar la russerne om taktikken. De jobbet intenst for \xc3\xa5 bygge opp igjen det tsjetsjenske politiet, og fors\xc3\xb8kte samtidig \xc3\xa5 overtale Tsjetsjenske oppr\xc3\xb8rere til \xc3\xa5 overgi seg og legge ned v\xc3\xa5pnene. Rundt 10. januar hadde russerne to \xc3\xa5pne veier inn i sentrum, hvor de kunne ta inn forsterkninger og bringe ut s\xc3\xa5rede. I tiden etter ble det ogs\xc3\xa5 fors\xc3\xb8kt \xc3\xa5 f\xc3\xa5 gjennom flere v\xc3\xa5penhviler, men ingen var i effekt mer enn noen timer._NEWLINE_Ikke f\xc3\xb8r 15. januar klarte innenriksministeriets styrker \xc3\xa5 lukke byen fullstendig. Oppr\xc3\xb8rerne var p\xc3\xa5 denne tiden stadig mer presset inn i mindre lommer, og fra den 13. og framover hadde russerne satt i gang kraftige angrep med sterk artillerist\xc3\xb8tte. Den 19. januar hadde russiske styrker klart \xc3\xa5 ta presidentpalasset og andre viktige bygninger. Tsjetsjenske styrker hadde fremdeles kontroll over byen s\xc3\xb8r for elva._NEWLINE_Russiske forsterkninger fra rundt hele f\xc3\xb8derasjonen ble fraktet inn. Ikke f\xc3\xb8r 21. januar m\xc3\xb8ttes kolonnen fra nord og kolonnen fra vest i sentrum av byen. Dette markerte starten p\xc3\xa5 en m\xc3\xa5ned lang offensiv for \xc3\xa5 ta resten av byen. Fra rundt den 24. januar begynte russiske myndigheter \xc3\xa5 fors\xc3\xb8ke \xc3\xa5 f\xc3\xa5 p\xc3\xa5 plass et sivilt styre i byen, og fra den 26. ble ansvaret for omr\xc3\xa5det overf\xc3\xb8rt til innenriksministeriet. I begynnelsen av februar hadde russiske styrker kontroll over 80\xc2\xa0% av byen, men Tsjetsjenske oppr\xc3\xb8rere var p\xc3\xa5 gatene om natten og utnyttet at russiske styrker ikke v\xc3\xa5get seg ut i m\xc3\xb8rket. P\xc3\xa5 samme tid satte russiske myndigheter til slutt opp et pressekontor. Mot slutten av februar ble til slutt Dudajevs styrker drevet ut av byen.\n_START_SECTION_\n\xc3\x98vingsomr\xc3\xa5der for SIBO\n_START_PARAGRAPH_\n\xc3\x98vingsomr\xc3\xa5der for feltoperasjoner er forholdsvis enkle \xc3\xa5 lage i forhold til \xc3\xb8vingsfelt for SIBO. Et \xc3\xb8vingsomr\xc3\xa5de m\xc3\xa5 konstrueres med robuste bygninger som t\xc3\xa5ler slitasjen \xc3\xb8velsen p\xc3\xa5f\xc3\xb8rer._NEWLINE_Norges st\xc3\xb8rste SIBO-omr\xc3\xa5de er p\xc3\xa5 R\xc3\xb8dsmoen ved Rena leir. Anlegget ble bygget fra 2002 til 2004 for en kostnad p\xc3\xa5 42 millioner kroner. Det best\xc3\xa5r av 12 bygninger som skal forestille blant annet bolighus, skysstasjon og fengsel, med et totalt bruttoareal p\xc3\xa5 rundt 4\xc2\xa0000 m\xc2\xb2. Alle bygningene er oppf\xc3\xb8rt i betong, med unntak av ett trehus. Dette skal benyttes av ingeni\xc3\xb8rv\xc3\xa5penet for s\xc3\xb8king og rydding, og er spesialtilpasset dette. En annen av bygningene er spesialtilpasset \xc3\xa5 brukes sm\xc3\xa5 sprengladninger p\xc3\xa5. Det er satt opp lettvegger i tre som kan sprenges under \xc3\xb8velser. Bygningene er satt opp som en gammel bydel, og blant fasilitetene er 140 meter med kloakk under bakken. Denne kan benyttes til forflytning. Det finnes ogs\xc3\xa5 lignende anlegg p\xc3\xa5 Heistadmoen, Terningmoen og Skjold._NEWLINE_Den britiske h\xc3\xa6ren har et SIBO-omr\xc3\xa5de kalt Copehill Down, eller mer uformelt German Village (engelsk: Tysk landsby), p\xc3\xa5 Salisbury Plain. Det ble bygget i 1986, og best\xc3\xa5r av 80 bygninger med til sammen 2000 rom. Det ble bygget under den kalde krigen for \xc3\xa5 se ut som en tysk landsby, alts\xc3\xa5 den forventede slagmarken for den britiske h\xc3\xa6ren. I senere \xc3\xa5r har den blitt modifisert til \xc3\xa5 v\xc3\xa6re en landsby i eks-Jugoslavia, hovedsakelig ved \xc3\xa5 bytte ut gateskiltene._NEWLINE_Den amerikanske h\xc3\xa6ren har sitt st\xc3\xb8rste anlegg p\xc3\xa5 Fort Polk, Louisiana. Omr\xc3\xa5det dekker 7 \xc3\x97 8 km og er sentrert rundt en landsby kalt Shughart-Gordon, med 29 bygninger. Den er bygget for \xc3\xa5 se ut som en landsby fra den tredje verden. I tillegg er det en simulert flyplass med \xc3\xa5tte bygninger og en simulert milit\xc3\xa6rleir med fem bygninger.\n_START_SECTION_\nKj\xc3\xb8ret\xc3\xb8yer\n_START_PARAGRAPH_\nUnder andre verdenskrig tok tyskerne fram en rekke kj\xc3\xb8ret\xc3\xb8yer beregnet for \xc3\xa5 gi st\xc3\xb8tte til infanteri under SIBO. Det f\xc3\xb8rste av disse var Sturminfanteriegesch\xc3\xbctz 33, basert p\xc3\xa5 den lette stridsvognen Panzer II og bev\xc3\xa6pnet med en 150 mm infanterikanon. Det ble produsert 24 av disse, alle i 1942, og de ble brukt p\xc3\xa5 \xc3\x98stfronten, inkludert ved Stalingrad. Etter denne kom en Sturmpanzer IV Brummb\xc3\xa4r i 1943 og til sist kom Sturmtiger, et kampkj\xc3\xb8ret\xc3\xb8y basert p\xc3\xa5 den tunge stridsvognen Tiger. Den hadde en 38 cm bombekaster/rakettkaster som kunne fyre av b\xc3\xa5de h\xc3\xb8yeksplosive og hulladningsgranater. Hensikten med disse kj\xc3\xb8ret\xc3\xb8yene var \xc3\xa5 gi styrkene god gjennomslagskraft mot bygninger. Fiendtlig infanteri forskanset i stein- og betongbygninger har sv\xc3\xa6rt godt dekning mot h\xc3\xa5ndv\xc3\xa5pen som gev\xc3\xa6rer og maskingev\xc3\xa6r._NEWLINE_Fra 1965 til rundt \xc3\xa5r 2000 har amerikanske styrker brukt et lite antall M728 Combat Engineer Vehicle med en 165 mm kanon for ingeni\xc3\xb8rer. Dette var en ombygget M60 Patton stridsvogn. Kanonen skulle brukes til \xc3\xa5 rydde veisperringer, men kunne ogs\xc3\xa5 tenkelig brukes mot bygninger i samme tradisjon som de tyske kj\xc3\xb8ret\xc3\xb8yene fra krigens dager._NEWLINE_Fra 1960-tallet har Israel brukt bulldosere under SIBO. I senere \xc3\xa5r har de pansret tunge bulldosere og brukt de i fremste linje for \xc3\xa5 klarere veisperringer og rive hus. USA har kj\xc3\xb8pt noen pansringssett for tung Caterpillar D9-bulldosere av israelerne og brukt de p\xc3\xa5 samme m\xc3\xa5te i irakske byer, for eksempel for \xc3\xa5 rive hus hvor mistenkte snikskyttere oppholdt seg._NEWLINE_Stridsvogner har det t\xc3\xb8ft i bebygde omr\xc3\xa5der. Som tidligere nevnt kan fiendtlige soldater med panservernv\xc3\xa5pen lett komme til stridsvognen s\xc3\xa5rbare omr\xc3\xa5der, som er bak og opp\xc3\xa5, hvor panseret er tynnere. Amerikanske erfaringer i Irak har gjort at de har utviklet et tilpasningssett for stridsvognen M1 Abrams, kalt TUSK eller Tank Urban Survival Kit (engelsk: Urbant Overlevelsessett, Stridsvogn). Det best\xc3\xa5r av reaktivt panser p\xc3\xa5 sidene og et gitter som skal beskytte mot hulladningsgranater ved \xc3\xa5 detonere de for tidlig bak. Med \xc2\xabfor tidlig\xc2\xbb menes f\xc3\xb8r granaten er i kontakt med stridsvognen og ladningen fungerer optimalt. Et skjold og termisk sikte er lagt til laderens 7,62 mm mitralj\xc3\xb8se, og vognkommand\xc3\xb8rens 12,7 mm mitralj\xc3\xb8se kan n\xc3\xa5 fjernstyres med luka stengt. En telefon p\xc3\xa5 utsiden av vogna lar infanteri p\xc3\xa5 utsiden kommunisere med mannskapet.\n_START_SECTION_\nV\xc3\xa5pen\n_START_PARAGRAPH_\nP\xc3\xa5 h\xc3\xa5ndv\xc3\xa5pensiden gj\xc3\xb8r de korte skuddholdene og plutselige m\xc3\xb8tene mellom styrker at korte automatv\xc3\xa5pen som maskinpistoler og automatgev\xc3\xa6r er foretrukket av soldatene. Under andre verdenskrig, hvor infanterister ofte var bev\xc3\xa6pnet med rifle med boltmekanisme, som ofte hadde 5-8 skudd i magasinet og m\xc3\xa5tte manuelt lades mellom hvert skudd, var fiendens erobrede maskinpistoler alltid popul\xc3\xa6re._NEWLINE_Maskingev\xc3\xa6rer brukes over \xc3\xa5pne plasser og langs gater. Noen f\xc3\xa5 maskingev\xc3\xa6rer kan effektivt isolere en bygning ved \xc3\xa5 skyte langs gatene som avgrenser kvartalet bygningen st\xc3\xa5r p\xc3\xa5. Noe mindre egnet er maskingev\xc3\xa6ret \xc3\xa5 dra med seg fra rom til rom inne i bygninger._NEWLINE_Med en samling sprengstoff og fenghetter kan en rekke feller settes opp for fiendtlige soldater. I tillegg kan sprengstoffet brukes til \xc3\xa5 ta seg gjennom vegger eller sperringer, eller \xc3\xa5 sprenge hus for \xc3\xa5 hindre at fienden bruker dem. Et alternativ er ogs\xc3\xa5 \xc3\xa5 sprenge akslene p\xc3\xa5 tunge kj\xc3\xb8ret\xc3\xb8yer for \xc3\xa5 gj\xc3\xb8re det vanskelig \xc3\xa5 rydde framrykningsveier langs gater. H\xc3\xa5ndgranater kan brukes til improviserte feller. Norske milit\xc3\xa6rmanualer fra under den kalde krigen viser mange m\xc3\xa5ter \xc3\xa5 lage improviserte feller i bygninger, eller \xc3\xa5 bruke miner mest mulig effektivt.'